text: Diskoteker: Taler du ikke dansk, tysk eller engelsk, så smut!
  10 december 2015 kl. 18.10
  Flere af de store diskoteker i Sønderborg vil ikke lukke folk ind, som ikke kan kommunikere med medarbejderne  
  Flere gange har diskoteketet Buddy Holly, Den Flyvende Hollænder og Heidis Bier Bar afvist syrere fra byens asylcenter i diskoteksdøren, fordi de vil undgå situationer på dansegulvet eller i baren, hvor kommunikationen glipper.
  - Hvis man ikke kan kommunikere med vores ansatte og de andre gæster på enten dansk, tysk eller engelsk, så bliver man afvist i døren, fortæller Tom Holten, medejer af Buddy Holly i Sønderborg til TV SYD.
  Underholdningsstederne mener ikke, det er diskrimination, men det gør borgmester Erik Lauritzen derimod.
  - Det tenderer diskrimination. Vi har alle været på værtshuse - også i udlandet - og den kommunikation, der skal være der, kan man godt klare, selvom man ikke lige kan engelsk eller dansk, siger han til TV SYD.
  Se videoen her til venstre og hør hvad han og andre har at sige om diskotekernes praksis.
  
  